CELEX: 52020PC0142
Language: sl
Date: 2020-04-02
Title: Predlog UREDBA EVROPSKEGA PARLAMENTA IN SVETA o spremembi Uredbe (EU) št. 1379/2013 in Uredbe (EU) št. 508/2014 glede posebnih ukrepov za ublažitev posledic izbruha COVID-19 v sektorju ribištva in akvakulture

EVROPSKA KOMISIJA
            Bruselj, 2.4.2020
            COM(2020) 142 final
            2020/0059(COD)
            Predlog
            UREDBA EVROPSKEGA PARLAMENTA IN SVETA
            o spremembi Uredbe (EU) št. 1379/2013 in Uredbe (EU) št. 508/2014 glede posebnih ukrepov za ublažitev posledic izbruha COVID-19 v sektorju ribištva in akvakulture
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
            
               
                  Izbruh COVID-19 je nenadoma in dramatično prizadel države članice ter močno vpliva na njihove družbe in gospodarstva, saj se gospodarska dejavnost hitro zmanjšuje. To je povzročilo izredne razmere za celotno EU, v katerih je treba uporabiti vse razpoložljive vire na ravni Unije in držav članic, da bi premagali izzive, povezane z izbruhom COVID-19, s kakršnimi se doslej še nismo soočili.
               
               
                  Komisija je 13. marca 2020 predlagala „naložbeno pobudo v odziv na koronavirus“, namenjeno spodbujanju naložb z mobilizacijo razpoložljivih denarnih rezerv v evropskih strukturnih in investicijskih skladih, za takojšen boj proti krizi. Komisija je 19. marca 2020 sprejela nov okvir za državno pomoč.
               
               
                  Vendar so možnosti držav članic za ukrepanje na področju ribištva omejene z določbami Evropskega sklada za pomorstvo in ribištvo (ESPR), ki trenutno ne ponuja podpore za najbolj nujne ukrepe za premagovanje posledic izbruha bolezni COVID-19. Te omejitve krčijo zmožnosti držav članic, da bi uporabile Evropski sklad za pomorstvo in ribištvo za boj proti krizi.
               
               
                  Motnje na trgu, ki jih povzroča znatno upadanje povpraševanja, so še posebej močno prizadele sektor ribištva in akvakulture. Cene in količine so se zaradi zaprtja prodajnih mest, tržnic, veleprodajnih mest in distribucijskih verig znatno znižale. Ribiške flote in sektor proizvodnje morske hrane zaradi upada povpraševanja in cen v povezavi z ranljivostjo in zapletenostjo dobavne verige (pokvarljivi proizvodi, pomembna potreba po delovni sili) poslujejo z izgubo. Ribiči so zato prisiljeni ostati v pristaniščih, proizvajalci na področju akvakulture pa bodo morali v nekaj tednih proizvode zavreči ali uničiti ali pa se soočiti z izrednimi stroški upravljanja zalog, tudi ker bodo potrebovali več prostora in krme za prevelike ribe, ki jih zaradi upada povpraševanja ni mogoče zaklati. Naglo upadanje vpliva zlasti na gospodarske subjekte in proizvajalce ribiških proizvodov malega priobalnega ribolova.  
               
               
                  Ker ni mogoče napovedati, kdaj se bo sedanja kriza končala, lahko hitro privede do prenehanja dejavnosti in zaprtja podjetij v sektorju, ki je zelo občutljiv za ciklične spremembe. Zato ima lahko ta kriza zelo hude družbeno-gospodarske posledice v nekaterih skupnostih, v katerih imata ribištvo in akvakultura ključno vlogo. Mali priobalni ribolov predstavlja skoraj 75 % dejavnosti vseh dejavnih plovil in več kot 55 % neposrednih delovnih mest ter je glavna gospodarska dejavnost na številnih obalnih območjih. Sektor ribogojstva podpira obalne skupnosti in podeželska območja. Gospodarski subjekti v sektorju ribištva in akvakulture, ki so večinoma mikropodjetja, pogosto nimajo finančnih rezerv za kritje tekočih stroškov. Ko bodo prenehali izvajati svoje dejavnosti, bodo tržne verige prekinjene. 
               
               
                  Ribištvo je v nasprotju z večino drugih gospodarskih sektorjev v izključni pristojnosti Unije in se ureja na ravni Unije s skupno politiko, kar v veliki meri izključuje nacionalne predpise, tudi tiste v zvezi s finančno podporo. Pogoje za javno podporo ureja ESPR. 
               
               
                  Komisija zato sprejema zakonodajni predlog za spremembo Uredbe (EU) št. 508/2014 (uredba o ESPR) in Uredbe (EU) št. 1379/2013 (uredba o SUT), da se uvedejo posebni ukrepi v okviru ESPR za ublažitev posledic izbruha COVID-19 v sektorju ribištva in akvakulture. 
               
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 43(2) in člen 175 Pogodbe o delovanju Evropske unije. 
            
            
               •Subsidiarnost (za neizključno pristojnost) 
            
            
               Določbe predloga se izvajajo v okviru deljenega upravljanja v skladu s finančno uredbo. 
            
            
               •Sorazmernost
            
            
               Predlagane določbe so skladne z načelom sorazmernosti, saj so ustrezne in nujne, za dosego želenih ciljev politike pa ni na voljo drugih manj omejevalnih ukrepov. 
            
            
               •Izbira instrumenta
            
         
         
            
               Predlagani instrument: uredba Evropskega parlamenta in Sveta.
            
            
               3.VSEBINA PREDLOGA
            
            
               Predlagani posebni ukrepi za ublažitev posledic izbruha bolezni COVID-19 v sektorju ribištva in akvakulture zajemajo:
            
            
               –podporo ribičem za začasno prenehanje ribolovnih dejavnosti, ga je povzročil izbruh COVID-19,
            
            
               –podporo gojiteljem vodnih organizmov za začasno ustavitev ali zmanjšanje proizvodnje, ki ju je povzročil izbruh COVID-19,
            
            
               –podporo organizacijam proizvajalcev in združenjem organizacij proizvajalcev za skladiščenje ribiških proizvodov in proizvodov iz akvakulture v skladu s skupno ureditvijo trgov.
            
            
               Predlaga se, da bi bili ti ukrepi upravičeni retroaktivno od 1. februarja 2020 do 31. decembra 2020. 
            
            
               Cilj dodatnih sprememb uredbe o ESPR je zagotoviti prilagodljivo prerazporeditev finančnih sredstev v okviru operativnih programov:
            
            
               –črtanje posebnih sredstev v členu 13, z izjemo tistih za nadzor ribištva, zbiranje znanstvenih podatkov in nadomestilo za dodatne stroške v najbolj oddaljenih regijah,
            
            
               –sprememba poenostavljenega postopka za spremembo operativnih programov zaradi uvedbe posebnih ukrepov in prerazporeditve finančnih sredstev v ta namen.
            
            
               Posebne ukrepe v okviru ESPR dopolnjuje sprememba uredbe o SUT, da se:
            
            
               –omogoči uporaba mehanizma za skladiščenje, če države članice niso določile in objavile sprožitvenih cen,
            
            
               –organizacijam proizvajalcev v sektorju akvakulture omogoči, da izkoristijo mehanizem skladiščenja.
            
            
               4. REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               
                  Komisija se je posvetovala z zainteresiranimi stranmi, tako da je prosila za prispevek organizacij proizvajalcev v sektorju ribištva in akvakulture ter svetovalnih svetov in prejela povratne informacije o razvoju trga in morebitnih ukrepih pomoči od industrijskih združenj, posameznih gospodarskih subjektov in držav članic. Ocena zainteresiranih strani o kriznih razmerah in o tem, kako se boriti proti njihovim posledicam, je skoraj popolnoma skladna in soglasna. Komisija je navedene povratne informacije upoštevala pri pripravi tega predloga.
               
            
            
               5.PRORAČUNSKE POSLEDICE
            
            
               Predlagana sprememba ne pomeni nobene spremembe letnih zgornjih mej prevzemanja obveznosti in plačil v večletnem finančnem okviru, kar je v skladu s Prilogo I k Uredbi (EU) št. 1311/2013. Letna razdelitev odobritev za prevzem obveznosti za ESPR ostaja nespremenjena.
            
            
               Ker so ribolovne dejavnosti in dejavnosti akvakulture ustavljene ali znatno zmanjšane, ni veliko možnosti za običajno izvajanje sedanjih ukrepov v okviru ESPR in operativnih programov. Brez učinkovitega boja proti krizi je zelo malo možnosti, da bi se lahko ESPR v celoti izvedel do konca tekočega programskega obdobja. Države članice bi zato morale imeti možnost, da obstoječa finančna sredstva v okviru svojega operativnega programa v kratkem času prerazporedijo za posebne ukrepe. Ta možnost bo omejena s proračunskimi sredstvi, ki so jih države članice že prejele in jih ne smejo preseči.
            
            
               Razpoložljive odobritve plačil v proračunu za leto 2020 za ESPR lahko vključujejo spremembo prednostnih nalog Unije v okviru operativnih programov. Novi ukrepi bodo v veliki meri nadomestili prvotno načrtovane pobude, ki so zdaj zaradi splošnega upada gospodarske dejavnosti ustavljene. Cilj predlaganih ukrepov je zato zagotoviti učinkovito izvajanje proračuna za leto 2020 in dodelitve sredstev za ESPR za obdobje 2014–2020. 
            
            
               Komisija bo skrbno spremljala učinek predlagane spremembe na odobritve plačil v letu 2020, pri čemer bo upoštevala izvrševanje proračuna in revidirane napovedi držav članic.
            
         
         
            
               2020/0059 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o spremembi Uredbe (EU) št. 1379/2013 in Uredbe (EU) št. 508/2014 glede posebnih ukrepov za ublažitev posledic izbruha COVID-19 v sektorju ribištva in akvakulture
               
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 43(2) in člena 175 Pogodbe, 
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  1
               , 
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Motnje na trgu, ki jih povzroča znatno upadanje povpraševanja zaradi izbruha COVID-19, so še posebej močno prizadele sektor ribištva in akvakulture. Cene in količine so se zaradi zaprtja prodajnih mest, tržnic, veleprodajnih mest in distribucijskih verig znatno znižale. Ribiške flote in sektor proizvodnje morske hrane zaradi upada povpraševanja in cen v povezavi z ranljivostjo in zapletenostjo dobavne verige poslujejo z izgubo. Ribiči so zato prisiljeni ostati v pristaniščih, ribogojci pa bodo morali v nekaj tednih proizvode zavreči ali uničiti. 
            
            
               (2)Treba bi bilo omogočiti, da se v okviru Evropskega sklada za pomorstvo in ribištvo (ESPR), ustanovljenega z Uredbo (EU) št. 508/2014
                  2
               , do 31. decembra 2020 podpirajo posebni ukrepi za ublažitev posledic izbruha COVID-19 v sektorju ribištva in akvakulture. Ti ukrepi bi morali vključevati podporo za začasno prenehanje ribolovnih dejavnosti, tudi za ribolov v celinskih vodah, in za začasno ustavitev ali zmanjšanje proizvodnje akvakulture, če je to posledica izbruha COVID-19. Navedeni ukrepi bi morali vključevati tudi podporo organizacijam proizvajalcev in združenjem organizacij proizvajalcev za skladiščenje ribiških proizvodov in proizvodov iz akvakulture v skladu z Uredbo (EU) št. 1379/2013
                  3
               . Odhodki za operacije, ki prejemajo podporo v okviru teh ukrepov, bi morali biti upravičeni od 1. februarja 2020.
            
            
               (3)Razpoložljiva sredstva za prevzem obveznosti iz ESPR v okviru deljenega upravljanja bi morala biti razčlenjena na način, ki zagotavlja, da se določijo fiksni zneski za nadzor ribištva, zbiranje znanstvenih podatkov in nadomestilo za dodatne stroške v najbolj oddaljenih regijah. Druga sredstva v okviru deljenega upravljanja bi morale države članice dodeliti glede na svoje potrebe.
            
            
               (4)Zaradi znatnih družbeno-gospodarskih posledic izbruha COVID-19 in potrebe po likvidnosti v gospodarstvu bi moralo biti mogoče podpreti začasno prenehanje ribolovnih dejavnosti, ki ga je povzročila kriza zaradi izbruha COVID-19, z najvišjo stopnjo sofinanciranja v višini 75 % upravičene javne porabe.
            
            
               (5)Glede na potrebo po prožnosti pri prerazporeditvi finančnih sredstev za obravnavanje posledic izbruha COVID-19 podpora za začasno prenehanje ribolovnih dejavnosti, ki je posledica tega izbruha, ne bi smela biti predmet finančnega omejevanja. To ne bi smelo posegati v obstoječe finančne omejitve za druge primere začasnega prenehanja. Obveznost odbitka podpore, ki je bila dodeljena za začasno prenehanje, od podpore, dodeljene za trajno prenehanje ribolovnih dejavnosti, za isto plovilo, bi morala še naprej veljati.
            
            
               (6)Glede na nujnost potrebne podpore bi bilo treba omogočiti, da se področje uporabe poenostavljenega postopka razširi na spremembe operativnih programov, ki se nanašajo na posebne ukrepe, in na prerazporeditev finančnih sredstev v ta namen, da bi se odpravile posledice izbruha COVID-19. Ta poenostavljeni postopek bi moral zajemati vse spremembe, potrebne za polno izvajanje zadevnih ukrepov, vključno z njihovo uvedbo in opisom metod za izračun podpore.
            
            
               (7)Glede na ključno vlogo, ki jo imajo organizacije proizvajalcev pri obvladovanju krize, je treba zgornjo mejo za podporo za načrte proizvodnje in trženja povečati na 12 % povprečne letne vrednosti proizvodnje, dane na trg. Države članice bi morale imeti tudi možnost, da za to vrsto podpore organizacijam proizvajalcev odobrijo predplačila v višini do 100 % finančne podpore.
            
            
               (8)Zaradi nenadnih motenj v dejavnostih ribištva in akvakulture, ki so posledica izbruha COVID-19, in posledičnega tveganja ogroženosti trgov ribiških proizvodov in proizvodov iz akvakulture je primerno, da se vzpostavi mehanizem za skladiščenje ribiških proizvodov in proizvodov iz akvakulture za prehrano ljudi. Z njim naj bi spodbudili večjo stabilnost trga, zmanjšali tveganje, da bi bili takšni proizvodi zavrženi ali preusmerjeni v hrano, ki ni namenjena prehrani ljudi, ter prispevali k zmanjšanju vpliva krize na donosnost proizvodov. Navedeni mehanizem bi moral proizvajalcem ribiških proizvodov in proizvodov iz akvakulture omogočiti uporabo enakih tehnik konzerviranja ali ohranjanja za podobne vrste, da se ohrani poštena konkurenca med proizvajalci.
            
            
               (9)Glede na nenadnost in obseg zmanjšanja povpraševanja po ribiških proizvodih in proizvodih iz akvakulture, ki je posledica izbruha COVID-19, je treba omogočiti povečanje količin, upravičenih do pomoči za skladiščenje, na 25 % letnih količin zadevnih proizvodov, ki jih je zadevna organizacija proizvajalcev dala v prodajo.
            
         
         
            
               (10)Da bi se države članice lahko hitro odzvale na nenadnost in nepredvidljivost izbruha COVID-19, bi morale imeti pravico, da za svoje organizacije proizvajalcev določijo sprožitvene cene za sprožitev mehanizma skladiščenja. Te sprožitvene cene bi morale biti določene tako, da se ohrani poštena konkurenca med gospodarskimi subjekti.
            
            
               (11)Glede na nujnost potrebne podpore bi morala ta uredba začeti veljati čim prej.
            
            
               (12)Uredbo (EU) št. 1379/2013 in Uredbo (EU) št. 508/2014 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
               Spremembe Uredbe (EU) št. 508/2014
            
            
               Uredba (EU) št. 508/2014 se spremeni:
            
            
               (1)člen 13 se nadomesti z naslednjim:
            
            
               „Člen 13
               Proračunska sredstva v okviru deljenega upravljanja
            
            
               1.Razpoložljiva sredstva za prevzem obveznosti iz ESPR za obdobje od 2014 do 2020 v okviru deljenega upravljanja znašajo 5 749 331 600 EUR v trenutnih cenah v skladu z letno razdelitvijo iz Priloge II.
            
            
               2.Ukrepom nadzora in izvrševanja iz člena 76 se dodeli 580 000 000 EUR proračunskih sredstev iz odstavka 1.
            
            
               3.Ukrepom za zbiranje podatkov iz člena 77 se dodeli 520 000 000 EUR proračunskih sredstev iz odstavka 1.
            
            
               4.Za nadomestilo za najbolj oddaljene regije na podlagi poglavja V naslova V se dodeli 192 500 000 EUR proračunskih sredstev iz odstavka 1. Navedeno pooblastilo letno ne presega:
            
            
               (a)6 450 000 EUR za Azore in Madeiro;
            
            
               (b)8 700 000 EUR za Kanarske otoke;
            
            
               (c)12 350 000 EUR za francoske najbolj oddaljene regije iz člena 349 PDEU.
            
            
               5.Države članice imajo možnost izmenljivosti pri uporabi sredstev, ki so na voljo v skladu z odstavkoma 2 oziroma 3 tega člena.“;
            
            
               (2)člen 16(1) se spremeni:
            
            
               „1. Razpoložljiva sredstva za obveznosti držav članic iz člena 13(1) za obdobje od 2014 do 2020, kot so opredeljena v preglednici v Prilogi II, se določijo na podlagi naslednjih objektivnih meril:“;
            
            
               (3)členu 22(2) se doda naslednja točka (e):
            
            
               „(e) sprememb operativnih programov v zvezi s podporo iz člena 33(1)(d), člena 35, člena 44(4a), člena 55(1)(b) ter členov 57, 66 in 67, vključno s prerazporeditvijo finančnih sredstev zaradi posledic izbruha COVID-19.“;
            
         
         
            
               (4)člen 22(3) se spremeni:
            
            
               „3. Odstavek 2 se ne uporablja za podporo iz člena 33(1)(a) do (c), člena 34 in člena 41(2).“;
            
            
               (5)člen 25(3) se spremeni:
            
            
               „3. Brez poseganja v odstavek 5 skupni finančni prispevek ESPR za ukrepe iz člena 33(1)(a) do (c) in člena 34 ter za menjavo ali posodobitev glavnih ali pomožnih motorjev v skladu s členom 41 ne presega višjega od naslednjih dveh pragov:“;
            
            
               (6)člen 33(1) in (2) se spremeni: 
            
            
               „1. ESPR lahko podpira ukrepe za začasno prenehanje ribolovnih dejavnosti v naslednjih primerih: 
            
            
               (a) izvajanje ukrepov Komisije ali nujnih ukrepov držav članic iz člena 12 oziroma 13 Uredbe (EU) št. 1380/2013 ali ohranitvenih ukrepov iz člena 7 navedene uredbe, vključno z lovopustom; 
            
            
               (b) nepodaljšanje sporazumov o partnerstvu o trajnostnem ribištvu ali protokolov k tem sporazumom; 
            
            
               (c) kadar je začasno prenehanje določeno v načrtu upravljanja, sprejetem v skladu z Uredbo Sveta (ES) št. 1967/2006, ali v večletnem načrtu, sprejetem v skladu s členoma 9 in 10 Uredbe (EU) št. 1380/2013, kadar je treba zaradi doseganja ciljev iz člena 2(2) in točke (a) člena 2(5) Uredbe (EU) št. 1380/2013 na podlagi znanstvenega mnenja zmanjšati ribolovni napor;
            
            
               (d) kadar je do začasnega prenehanja prišlo med 1. februarjem in 31. decembrom 2020 kot posledica izbruha COVID-19, vključno za plovila, ki delujejo na podlagi sporazuma o partnerstvu o trajnostnem ribištvu.
            
            
               Z odstopanjem od prvega pododstavka člena 65(9) Uredbe (EU) št. 1303/2013 so odhodki za dejavnosti, ki prejemajo podporo iz točke (d), upravičeni od 1. februarja 2020.
            
            
               2. Podpora iz točk (a) do (c) odstavka 1 se lahko dodeli za največ šest mesecev na plovilo v obdobju od 2014 do 2020. To najdaljše trajanje se ne uporablja za podporo iz točke (d) navedenega odstavka.“;
            
            
               (7) člen 44 se spremeni:
            
            
               (a) doda se naslednji odstavek 4a:
            
            
               „4a. ESPR lahko podpira ukrepe za začasno prenehanje ribolovnih dejavnosti, ki ga je povzročil izbruh COVID-19, kot je določeno v členu 33(1)(d), pod pogoji iz člena 33.“;
            
            
               (b) odstavek 5 se spremeni:
            
            
               „5. Za namene odstavkov 1 in 4a:
            
            
               (a)
                     se sklicevanja na ribiška plovila v členih 30, 32, 33, 38, 39, 41 in 42 razumejo kot sklicevanja na plovila, ki delujejo izključno v celinskih vodah;
            
            
               (b) se sklicevanje na morsko okolje v členu 38 razume kot sklicevanje na okolje, v katerem delujejo plovila za ribolov v celinskih vodah.“;
            
            
               (8) člen 55 se nadomesti z naslednjim:
            
         
         
            
               „Člen 55
               Ukrepi v zvezi z javnim zdravjem
            
            
               1.ESPR lahko podpira naslednje sheme nadomestil:
            
            
               (a) nadomestila za gojitelje mehkužcev za začasno ustavitev pridobivanja gojenih mehkužcev, kadar taka ustavitev nastopi izključno zaradi javnega zdravja;
            
            
               (b) nadomestila za gojitelje vodnih organizmov za začasno ustavitev ali zmanjšanje proizvodnje med 1. februarjem in 31. decembrom 2020 kot posledico izbruha COVID-19.
            
            
               2.Podpora iz odstavka 1(a) se lahko dodeli le, kadar je začasna ustavitev pridobivanja gojenih mehkužcev zaradi okuženosti posledica širjenja planktona, ki proizvaja toksine, ali prisotnosti planktona, ki vsebuje biotoksine, in pod pogojem, da:
            
            
               (a) okuženost traja več kot štiri zaporedne mesece ali
            
            
               (b) izguba zaradi začasne ustavitve pridobivanja gojenih mehkužcev presega 25 % letnega prometa zadevnega podjetja, izračunanega na podlagi povprečnega prometa navedenega podjetja v treh koledarskih letih pred letom, v katerem se pridobivanje začasno ustavi.
            
            
               Za namene točke (b) prvega pododstavka lahko države članice vzpostavijo posebna pravila za izračun v podjetjih, dejavnih manj kot tri leta.
            
            
               3.Obdobje, za katero se lahko dodeli nadomestilo iz odstavka 1(a), znaša v celotnem programskem obdobju največ 12 mesecev. V ustrezno utemeljenih primerih se lahko enkrat podaljša za največ dodatnih 12 mesecev na skupaj največ 24 mesecev.
            
            
               Z odstopanjem od prvega pododstavka člena 65(9) Uredbe (EU) št. 1303/2013 so odhodki za dejavnosti, ki prejemajo podporo iz točke 1(b), upravičeni od 1. februarja 2020.“;
            
            
               (9) člen 66(3) in (4) se spremeni:
            
            
               „3. Podpora, ki se za posamezno organizacijo proizvajalcev na leto odobri v skladu s tem členom, ne presega 12 % povprečne letne vrednosti proizvodnje, ki jo je navedena organizacija proizvajalcev dala na trg v predhodnih treh koledarskih letih. Navedena podpora za vsako na novo priznano organizacijo proizvajalcev ne presega 12 % povprečne letne vrednosti proizvodnje, ki so jo člani navedene organizacije proizvajalcev dali na trg v predhodnih treh koledarskih letih.“
            
            
               „4. Zadevna država članica lahko po odobritvi načrta proizvodnje in trženja dodeli predplačilo v višini 50 % do 100 % finančne podpore v skladu s členom 28(3) Uredbe (EU) št. 1379/2013.“;
            
            
               (10) člen 67(1) in (2) se spremeni:
            
            
               „1. Kadar je to potrebno za odziv na izbruh COVID-19, lahko ESPR podpira nadomestila za priznane organizacije proizvajalcev in združenja organizacij proizvajalcev, ki skladiščijo ribiške proizvode ali proizvode iz akvakulture, navedene v Prilogi II k Uredbi (EU) št. 1379/2013, ali proizvode pod oznako KN 0302, navedene v oddelku (a) Priloge I k Uredbi (EU) št. 1379/2013, če se navedeni proizvodi skladiščijo v skladu s členoma 30 in 31 Uredbe (EU) št. 1379/2013, ob upoštevanju naslednjih pogojev:
            
            
               (a)
                     znesek pomoči za skladiščenje ne presega zneska tehničnih stroškov in stroškov financiranja za ukrepe, ki so potrebni za stabilizacijo in skladiščenje zadevnih proizvodov;
            
            
               (b) količine, upravičene do pomoči za skladiščenje, ne presegajo 25 % letnih količin zadevnih proizvodov, ki jih organizacije proizvajalcev dajo v prodajo;
            
            
               (c) letna finančna podpora ne presega 20 % povprečne letne vrednosti proizvodnje, ki so jo v obdobju od 2017 do 2019 na trg dali člani organizacije proizvajalcev.
            
            
               Za namene točke (c) prvega pododstavka se v primeru, da član organizacije proizvajalcev v obdobju od 2017 do 2019 na trg ni dal nobenih proizvodov, upošteva povprečna letna vrednost proizvodnje, dane na trg v prvih treh letih proizvodnje navedenega člana.
            
            
               2. Podpora iz odstavka 1 se ukine 31. decembra 2020. 
            
         
         
            
               Z odstopanjem od prvega pododstavka člena 65(9) Uredbe (EU) št. 1303/2013 so odhodki za dejavnosti, ki prejemajo podporo iz tega člena, upravičeni od 1. februarja 2020.“;
            
            
               (11) v členu 79 se odstavek 2 črta;
            
            
               (12) člen 94(3)(c) se spremeni:
            
            
               „(c) 50 % javnofinančnih odhodkov, upravičenih do podpore iz člena 33(1)(a) do (c), člena 34 in člena 41(2);“.
            
            
               Člen 2
               Spremembe Uredbe (EU) št. 1379/2013
            
            
               Uredba (EU) št. 1379/2013 se spremeni:
            
            
               (1) v členu 8(3) se doda naslednja točka (f):
            
            
               „(f) upravljanje začasnega skladišča za proizvode iz ribogojstva v skladu s členoma 30 in 31 te uredbe.“;
            
            
               (2) člen 30 se nadomesti z naslednjim:
            
            
               „Člen 30
               Mehanizem skladiščenja
            
            
               Organizacije proizvajalcev ribiških proizvodov in proizvodov iz ribogojstva lahko prejmejo finančno podporo za skladiščenje proizvodov iz Priloge II ali proizvodov pod oznako KN 0302, navedenih v oddelku (a) Priloge I k Uredbi (EU) št. 1379/2013, pod pogojem, da:
            
            
               (a)
                     so izpolnjeni pogoji za pomoč za skladiščenje iz Uredbe (EU) št. 508/2014;
            
            
               (b)
                     so organizacije proizvajalcev proizvode dale na trg in zanje ni bilo kupca, ki bi jih kupil po sprožitveni ceni iz člena 31;
            
            
               (c)
                     so proizvodi skladni s skupnimi tržnimi standardi, kadar je to ustrezno, določenimi v skladu s členom 33, in primerne kakovosti za prehrano ljudi;
            
            
               (d)
                     so proizvodi stabilizirani ali predelani in skladiščeni v bazenih ali kletkah, z zamrzovanjem na krovu plovil ali v kopenskih obratih, soljenjem, sušenjem, mariniranjem ali po potrebi prekuhavanjem in pasterizacijo, ne glede na to, ali so filetirani, razkosani ali jim je bila po potrebi odstranjena glava;
            
            
               (e)
                     se proizvodi iz ribogojstva ne skladiščijo živi;
            
            
               (f)
                     so proizvodi iz skladišč pozneje ponovno dani na trg za prehrano ljudi in
            
            
               (g)
                     se proizvodi skladiščijo najmanj pet dni.“;
            
            
               (3) člen 31 se spremeni:
            
            
               (a) odstavek 1 se spremeni:
            
         
         
            
               „Vsaka organizacija proizvajalcev lahko pred začetkom vsakega leta predlaga ceno za sprožitev mehanizma skladiščenja iz člena 30 za proizvode iz Priloge II ali proizvode pod oznako KN 0302, navedene v oddelku (a) Priloge I k Uredbi (EU) št. 1379/2013.“;
            
            
               (b) doda se naslednji odstavek 5:
            
            
               „5. Če država članica ni določila sprožitvenih cen v skladu z odstavkom 4 pred izbruhom COVID-19, ta država članica nemudoma določi zadevne sprožitvene cene na podlagi meril iz odstavkov 2 in 3 tega člena. Informacije o cenah so na voljo javnosti.“
            
            
                Člen 3
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        UL C , , str. .
               
               
                  
                     (2)
                  
                        Uredba (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (UL L 149, 20.5.2014, str. 1).
               
               
                  
                     (3)
                  
                        Uredba (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) št. 1224/2009 ter razveljavitvi Uredbe Sveta (ES) št. 104/2000 (UL L 354, 28.12.2013, str. 1).